RO Jurnalul Oficial al Uniunii Europene C 133/30

Avizul Comitetului Economic și Social European privind propunerea de decizie a Parlamentului European și a Consiliului privind derogarea temporară de la Directiva 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității

COM(2012) 697 final – 2012/328 (COD)

2013/C 133/06

Raportor: dl Antonello PEZZINI

La 5 decembrie 2012, în conformitate cu articolul 192 alineatul (1) din Tratatul privind funcționarea Uniunii Europene, Consiliul a hotărât să consulte Comitetul Economic și Social European cu privire la

Propunerea de decizie a Parlamentului European și a Consiliului privind derogarea temporară de la Directiva 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității

COM(2012) 697 final - 2012/328 (COD).

Secțiunea pentru agricultură, dezvoltare rurală și protecția mediului, însărcinată cu pregătirea lucrărilor Comitetului pe această temă, a încredințat dlui PEZZINI elaborarea raportului și și-a adoptat avizul la 29 ianuarie 2013.

În cea de-a 487-a sesiune plenară, care a avut loc la 13 și 14 februarie 2013 (ședința din 13 februarie), Comitetul Economic și Social European a adoptat prezentul aviz cu 136 de voturi pentru și 3 abțineri.

1. Concluzii și recomandări

1.1 Comitetul își reafirmă convingerea, exprimată și în alte avize, că în vederea combaterii schimbărilor climatice și a consolidării competitivității sectorului aerian european, este esențial să se ajungă la o soluție globală privind comercializarea certificatelor de emisie (ETS), să se creeze un cer unic european funcțional și să se elaboreze o serie de reglementări coerente cu aceste obiective.

1.2 Comitetul salută așadar inițiativa de a suspenda aplicarea schemei ETS companiilor aeriene care efectuează zboruri având ca destinație și provenind din Spațiul Economic European (SEE), în așteptarea încheierii negocierilor internaționale.

1.3 Cu toate acestea, CESE consideră important ca toate regiunile lumii să cadă de acord asupra limitării emisiilor de CO2 în cazul zborurilor intraregionale.

1.4 Comitetul subliniază riscurile pe care această situație le creează pentru competitivitatea transportului european. Pe durata suspendării prevăzute pentru Spațiul Economic European, pasagerii zborurilor intracomunitare vor trebui să plătească mai mult, spre deosebire de ceilalți.

1.5 Comitetul solicită așadar Consiliului și Parlamentului ca, împreună cu Comisia, să încurajeze găsirea unei soluții rapide, bazată pe o abordare globală și care să evite injustiția tarifară și denaturarea concurenței, pierderea virtuților competitive și a locurilor de muncă, aflate în vădită contradicție cu Strategia Europa 2020, general acceptată.

2. Introducere

2.1 Directiva 2008/101/CE, care include și sectorul aerian, inclusiv operatorii din țările terțe, în sistemul european de comercializarea a cotelor de CO2 (Emissions Trading System), începând cu 2012, a fost confirmată printr-o hotărâre recentă a Curții de Justiție a Uniunii Europene, cu privire la acțiunea introdusă de câteva companii aeriene nord-americane, care considerau că legislația europeană încălca mai multe acorduri internaționale (1).

2.2 Conform Curții, „aplicarea sistemului de comercializare a cotelor de emisie în ceea ce privește aviația nu încalcă nici principiile de drept internațional cutumiar, nici Acordul «cer deschis» ”. Așadar, legislația europeană urmărește îndeplinirea obiectivelor Protocolului de la Kyoto, care prevedea încheierea în cadrul Organizației Aviației Civile Internaționale (OACI) a ONU a unui acord privind emisiile de gaze cu efect de seră ale avioanelor.

2.3 Ca răspuns la progresele înregistrate în negocierile internaționale și pentru a crea o dinamică pozitivă a acestora, Comisia intenționează să excludă, cu titlu temporar, din schema de comercializare a certificatelor de emisii (ETS) zborurile spre și dinspre aerodromuri din afara Uniunii.

2.4 În prezent, ETS prevede că întreprinderilor vizate de obligația reducerii emisiilor li se alocă credite echivalente cu tonele de CO2 pe care sunt susceptibile să le producă, numărul acestor credite urmând să descrească de la an la an. Întreprinderilor care reușesc să își reducă emisiile mai mult decât a fost prevăzut li se atribuie diverse credite, pe care acestea le pot revinde întreprinderilor mai puțin merituoase și care au nevoie de astfel de credite. Directiva ETS a fost extinsă, începând din 2012, și la sectorul aerian, ea aplicându-se tuturor zborurilor spre și dinspre aerodromuri de pe teritoriul UE, cu obligația contabilizării emisiilor și de participare la ETS, termenul pentru prima restituire de certificate fiind aprilie 2013.

2.5 Pentru a facilita încheierea unui acord global, în cadrul OACI, se impunea o derogare temporară de la Directiva ETS, garantându-se astfel că nu se iau măsuri împotriva operatorilor de aeronave ce nu respectă obligațiile de raportare și conformitate instaurate înainte de 1 ianuarie 2014, în ceea ce privește zborurile de sosire în și de plecare din UE, pentru activități spre sau dinspre aerodromuri din afara UE.

2.6 Abordarea propusă ar putea însă să afecteze competitivitatea transportului aerian european în raport cu cel internațional, exact într-un moment de recesiune economică: „înghețarea” pentru un an a Directivei ETS, în perspectiva unei reglementări internaționale privind emisiile produse de transportul aerian [un mecanism de piață global - Market Based Mechanism (MBM)], nu ar urma să se aplice zborurilor din interiorul UE.

2.7 Tocmai pentru a evita dezavantajele și denaturarea concurenței, Comitetul susține ca derogarea să fie cu totul temporară și să se aplice doar operatorilor aerieni care nu au primit sau care au restituit toate certificatele gratuite de emisii care au fost acordate în 2012 pentru asemenea activități. Din același motiv, aceste cote nu ar trebui luate în considerare la calcularea drepturilor aferente.

3. Propunerea Comisiei

3.1 Propunerea de decizie urmărește: — „oprirea ceasului”, amânând temporar aplicarea obligațiilor schemei de comercializare a certificatelor de emisii (ETS), care le revin operatorilor de aeronave ce gestionează zborurile de sosire în și de plecare din Spațiul Economic European (SEE); — garantarea faptului că nu se iau măsuri împotriva operatorilor de aeronave care desfășoară zboruri de sosire în și de plecare din SEE ce nu respectă obligațiile de raportare și conformitate instaurate înainte de 1 ianuarie 2014, prevăzute de Directiva 2008/101/CE; — continuarea aplicării integrale a directivei ETS în ceea ce privește zborurile dintre aerodromuri din interiorul SEE, în contextul angajamentului comun de a combate schimbările climatice.

3.2 Propunerea mai urmărește și evitarea denaturării concurenței, aplicând derogarea doar în cazul operatorilor de aeronave care fie nu au primit, fie au restituit alocările de certificate gratuite de emisii acordate în 2012 pentru asemenea activități.

4. Observații

4.1 Comitetul a susținut deja, în avizul său precedent în materie, că în sectorul aerian european se impun neapărat: — o soluție globală în ceea ce privește comercializarea cotelor de emisii; — un cer unic european care să funcționeze la parametri optimi și — o reglementare judicioasă. „Crearea cerului unic european este esențială și pentru a asigura competitivitatea industriei aviatice din UE pe piața mondială” (2), ținând seama de faptul că sectorul aerian reprezintă o componentă esențială a economiei europene, cu 748 de milioane de pasageri pe an, mai mult de 11 milioane de tone de mărfuri transportate, o contribuție la PIB de 359 de miliarde și peste 5 milioane de angajați.

4.2 Prin urmare, Comitetul se declară de acord cu decizia de suspendare a aplicării schemei ETS în cazul companiilor aeriene care efectuează zboruri având ca destinație și provenind din SEE, în vederea finalizării negocierilor internaționale, dar consideră că toate regiunile lumii ar trebui să cadă de acord asupra aplicării schemei ETS chiar și în cazul zborurilor intraregionale.

4.3 Comitetul subliniază riscurile pe care această situație le creează pentru competitivitatea transportului european. În perioada în care moratoriul privind ETS va fi în vigoare, pasagerii zborurilor intracomunitare vor plăti în conformitate cu cerințele legitime de mediu, spre deosebire de pasagerii altor zboruri.

4.4 Pe baza observațiilor formulate, Comitetul solicită așadar găsirea unei soluții rapide, bazată pe o abordare globală și care să evite injustiția tarifară și denaturarea concurenței; lipsa unei rezolvări globale a chestiunii comercializării cotelor de emisie va constitui o frână pentru funcționarea pieței europene, care ar urma să fie singura supusă unui asemenea tip de reglementare.

Bruxelles, 13 februarie 2013 Președintele Comitetului Economic și Social European Staffan NILSSON

(1) Curtea de Justiție a UE - hotărârea în cauza C-366/10 - Air Transport Association of America și alții/Secretary of State for Energy and Climate Change - Luxemburg, 21 decembrie 2011.

(2) CESE 1391-2011, JO C 376, 22.12.2011, p. 38.